作者:林正大
標題:賀新涼・賀新郎
內容:生長湖山曲。羨君兒、呼吸湖光，飽餐山淥。世外不須論隱逸，誰似先生冰玉。自骨冷、神清無俗。我不識君曾夢見，炯雙瞳、碧色光相燭。遺妙語，看不足。生平高節難為續。到如今、凜凜風生，言猶可錄。不作相如封禪藁，身後誰榮誰辱。爭肯效、白頭吟曲。好與水仙為伴侶，傍西湖、湖畔修修竹。時一酹，薦秋菊。